આયુષી રેડ પ્રિન્ટેડ ટી-શર્ટ,લાઈટ બ્લ્યૂ જીન્સ અને ખભા પર બ્લેક કોલેજ બૅગ સાથે જોઈ શકાતી હતી,એની બાજુમાં જ વિવેક પણ ઊભો હતો.અને એની કઈક વધારે જ હાઈટના કારણે આયુષી હાઈટમાં તો એના ખભા સુધી માંડ પહોંચતી હતી.સ્પર્શ થોડી જ વારમાં દરવાજાની બહાર આયુષી-વિવેક પાસે પહોંચ્યો અને આયુષીને ફોર્મલી ‘હાઈ’ કીધું,આયુષી એ તરત જ સ્પર્શ સામે ઈશારો કરી વિવેકને ઓળખાણ કરાવતાં બસ ખાલી એટલું બોલી કે ‘આ સ્પર્શ!!’ એટલે સ્પર્શને લાગ્યંં કે આના સિવાય એના અને આયુષી વિશે વિવેકને ખબર હશે.અને સ્પર્શ તો વિવેક વિશે જાણતો જ હોવાથી એની ઓળખાણ આપવાની તો કઈ જરૂર જેવું જ હતું નહીં.પછી તો સ્પર્શ વિવેક સામે જોઈને કઈ જ બોલ્યા વગર એક સ્માઈલ જ આપી શક્યો,અને સામે જવાબમાં વિવેકે પણ સ્માઈલ આપી.આયુષીના હાથમાં ફ્લીપ-કવર સાથેનો એનો નવો મોબાઈલ જોઈ શકાતો હતો,આયુષી તરત જ બોલવા લાગી કે ‘નવો મોબાઈલ છે,એટલે રાધાનો નંબર નથી અને રીશેપ્સન પરથી એકોમોડેશન ફુલ થઈ ગયું છે એવું કે છે,એટલે એના વિશે રાધા જોડે વાત કરવી છે.’ સ્પર્શ તરત જ પોતાના મોબાઈલમાંથી રાધાનો નંબર બોલવા લાગ્યો,આયુષી એ નંબર ડાયલ કરી તરત જ કોલ કર્યો,પણ નેટવર્ક પ્રોબ્લેમના લીધે એનો ફોન ના લાગ્યો,એટલે સ્પર્શે કહ્યું કે ‘એમ પણ રાધા અત્યારે ઓડિટોરિયમમાં જ હશે,અને દરવાજાની અંદર જતાં-જતાં પોતાના મોબાઈલથી જ રાધાને કોલ કરી બહાર આવવા કહ્યું.રાધા એકાદ મિનિટમાં બહાર પણ આવી ગઈ,પછી એને બધી વાત કરી અને આયુષીના એક દિવસના એકોમોડેશનની કઈ પણ રીતે વ્યવસ્થા કરી આપવા થોડી વિનંતીપૂર્વક કહ્યું,અને રાધા એ પણ સારા પ્રતિભાવ સાથે વ્યવસ્થા કરી આપવાની ખાત્રી આપી.અને પછી આયુષીને એનો સામાન મૂકવા માટે પોતનો રૂમ નંબર પણ કીધો.આમ તો કોલેજના ત્રણ વર્ષમાં સ્પર્શ અને રાધા વચ્ચે કઈ ખાસ કોનટેક્ટ જેવું નહતું પણ ખરી જરૂરતે જ કોઈ વ્યક્તિ કામ લાગી જાય એ પણ ભગવાન સમાન જ હોય છે,એટલે ત્યારથી સ્પર્શનાં મનમાં રાધા માટેની ઈજ્જત પણ સારી એવી વધી ગઈ.આટલું પત્યા પછી રાધા તો પાછી ઓડિટોરિયમમાં પરત થઈ ગઈ,પછી સ્પર્શે આયુષી-વિવેકને એમના પ્લાન વિશે પૂછ્યું અને એ લોકો સહેલાઈથી ફરવા નીકળી શકે એટલા માટે પોતે બૅગ મૂકી આવશે એમ આગ્રહપૂર્વક કહ્યું.